Märchepark Beetebuerg

De Parc Merveilleux ass e Fräizäit- an Déierepark zu Beetebuerg. E gëtt informell och nach Märchepark Beetebuerg oder Beetebuerger Park genannt.

 Beschreiwung 
De Park, dee vu Mäerz/Abrëll bis an den Oktober eran op ass, huet eng Fläch vun zirka 25 ha, déi zu engem groussen Deel mat Beem besat ass. De Park adresséiert sech un d'ganz Famill a bitt Attraktioune fir ënnerschiddlech Altersklassen. Esou gëtt et aacht Haisercher, an deenen déi bekanntst Märercher op Lëtzebuergesch, Däitsch a Franséisch mat animatronesche Poppen duergestallt ginn, an eng Rei Spillplazen, deelweis mat Waasser, fir Kanner vun all Alter. Donieft gëtt et verschidde Spiller, dorënner e Karussell, Miniautoen, eng Miniatur-Eisebunn, e "Pony-Express" (eng Bunn mat Ponyen), an och eng Minigolfplaz.

Et kann een iwwer 2.000 Déiere aus zirka 200 verschidden Déierenaarte vu fënnef Kontinenter gesinn, zum Beispill Polarwëllef, Pinguinen, Wäschbieren a Känguruen. Am Park gëtt et zwee Déieregeheeger wou ee kann duerchgoen, Mahajanga mat Déieren (a Planzen) vu Madagaskar an Amazonia mat Déieren aus der Amazonasgéigend. An engem Minizoo kënne Kanner direkte Kontakt mat Geessen ophuelen a se dobäi och fidderen.

Fir den Honger an Duuscht gëtt et eng Cafeteria an e Restaurant mat Terrass.

Vum Park gëtt ganzjäreg eng Zooschoul bedriwwen, déi vu Schoulklasse ka benotzt gi fir de Kanner duerch Féierunge, kleng Spiller an Experimenter méi genee Erklärungen zu den Déieren ze bidden.

 Lag a Geschicht 
De Park läit op der  zu Beetebuerg, déi do route de Mondorf heescht. Direkt nom Zweete Weltkrich war do wou haut de Park ass e Lager fir däitsch Krichsgefaangen, déi bis 1947 an der Rekonstruktioun hu missen hëllefen.Monument am Wëllemslach, Dokumentatiounsblat vun der Gemeng Conter bei Geleeënheet vun der Aweiung vun enger Erënnerungsplack den 9. Oktober 2021., Auteur Joseph Lorent

D'Iddi fir de Märchepark zu Beetebuerg goung vum hollännesche Paysagist Willem Ter Braake aus. Fir de Projet ze realiséieren, gouf d'Moosselter s.à r.l. gegrënnt, déi mat Hëllef vun der Gemeng a vu Beetebuerger Geschäftsleit an Entrepreneren de Park deen de 17. Mee 1956 seng Dieren opgemaach huet, ugeluecht huet. De milliounste Visiteur koum am August 1963 a sechs Joer méi spéit schonn deen zweemilliounsten. Jorelaang goufe Sonndes och Concerten am Park organiséiert.

An den 1990er ass et mam Park wirtschaftlech biergofgaangen an e gouf 1997 vun der Association des parents d'enfants mentalement handicapés (APEMH) iwwerholl an zanterhier op alle Pläng ausgebaut. Dobäi sinn och eng ganz Rei Aarbechts- a Formatiounsméiglechkeeten fir déi vun der Organisatioun betreit handicapéiert Mënschen entstanen. Ëm 2022 hunn am Park ronn 170 Leit geschafft, dovu 35 Saisonsaarbechter a Studenten an ongeféier 100 Mënsche mat Behënnerung.

2003 gouf d'Tropenhaus Amazonia ageweit, 2008 huet déi 600-Quadratmeter-grouss tropesch Zär Mahajanga hir Dieren opgemaach. Zënter 2023 kënne Visiteuren och an engem Gîte am Tuerm vum Aganksgebai vum Park schlofen. 2018 koum den zéngmilliounste Visiteur an de Park.

Den 1. August 2024 gouf et e Feier am Park, bei deem d'Technik vun dräi Aquariumen am Tropenhaus Amazonia zerstéiert goufen. 500 Leit hu mussen evakuéiert ginn, mee de Park ass den Dag drop nees opgaangen.

 Visiteuren 

De Märchepark gëllt als eng vun den Attraktiounen zu Lëtzebuerg, déi déi meeschte Visiteuren unzitt. 2011 waren et der 240.000, 2023 schonn 290.000. 2019 koumen ongeféiert jee 30% vun der Visiteuren aus Lëtzebuerg, Frankräich, an Däitschland, an 10% aus der Belsch.

 Biller 

 Um Spaweck 

 Websäit vum Beetebuerger Park
 De Park op der Websäit vun der APEMH, dem Bedreiwer vum Park

 Kuckt och 
 Escher Déierepark
 Aquarium (Waasserbëlleg)
 Sennenger Zoo

Kategorie:Gemeng Beetebuerg
Kategorie:Fräizäitparken
Kategorie:Déiereparken